Il-Gvern ħejja strateġija għar-riġenerazzjoni tal-Kottonera, iffukata l-aktar fuq il-komunitajiet li jgħixu fiha. X’qed jipproponi l-Gvern għall-erba’ lokalitajiet? Xi jridu r-residenti? Il-Kottonera għadha żona ftit li xejn apprezzata. L-istigma marbuta ma’ din iż-żona għadha qawwija tant li wħud lanqas tgħaddilhom minn rashom li jersqu lejha. Madanakollu, mawra qasira sa Bormla, l-Isla, il-Birgu jew il-Kalkara, tgħinek tirrealizza li din hija żona mogħnija b’wirt storiku rikk u uniku biex ma nsemmux it-tradizzjonijiet sbieħ li jagħtu identità lill-komunitajiet li jgħixu fiha. Wara li f’Marzu li għadda, il-Gvern ħabbar li għandha titfassal Strateġija għall-Kottonera, il-ġimgħa li għaddiet ippreżenta dokument għall-konsultazzjoni pubblika, bl-għan li din il-ġawhra fin-Nofsinhar tal-port tkun riġenerata. Kemm il-Prim Ministru Joseph Muscat u anke l-Koordinatur Eżekuttiv tal-Kumitat għar-Riabilitazzjoni tal-Kottonera, Glenn Bedingfield, saħqu li l-istrateġija hija waħda ċċentrata fuq in-nies bl-għan li jitjieb il-livell tal-għixien tar-residenti tal-Kottonera, filwaqt li jissebbaħ l-ambjent u jkun attirat kummerċ ġdid lejn iż-żona. L-istrateġija hija mibnija fuq tliet objettivi, jiġifieri: it-titjib tal-kapital soċjali, it-titjib tal-ambjent urban u żieda fl-attrazzjoni tan-Negozju. Il-gazzetta ILLUM tat ħarsa lejn id-dokument li qed jippreżenta l-Gvern għall-konsultazzjoni pubblika li tagħlaq fis-16 ta’ Novembru: Aktar opportunitajiet ta’ xogħol; trasport issussidjat u servizzi aħjar L-istrateġija titkellem dwar il-bżonn li titwaqqaf ‘koperattiva’ bl-għan li tipprovdi l-istruttura organizattiva li hemm bżonn biex jinħolqu opportunitajiet ta’ xogħol fil-Kottonera. Id-dokument jisħaq li jeħtieġ taħriġ strateġiku għall-impjegati semikwalifikati, bħalma huma l-carers, impjegati fit-turiżmu u nies li jaħdmu fis-sigurtà, liema taħriġ għandu jkun imfassal apposta biex jaqbel mal-impjiegi disponibbli fiż-żona Ikompli li l-istess koperattiva għandha tieħu ħsieb issaħħaħ is-servizzi soċjali ta’ appoġġ. Dan hekk kif waqt li qed titħejja l-istrateġija kien innutat li ma hemm l-ebda faċilità ta’ Klabb 3-16 u anke hemm nuqqas “serju” ta’ faċilitajiet għall-kura tat-tfal viċin ċentri residenzjali. “Dan jeħtieġ li jkun indirizzat u kkumplimentat minn trasport issussidjat lejn u minn postijiet tax-xogħol, identifikazzjoni ta’ postijiet għat-taħriġ fil-Kottonera u anke użu aħjar u sħiħ tal-faċilitajiet soċjali u komunitarji eżistenti.” L-istrateġija tisħaq ukoll dwar il-bżonn ta’ aktar flessibbilità fis-servizzi sportivi u ta’ appoġġ. L-istrateġija tisħaq li dan ifisser li faċilitajiet bħaċ-‘child care centres’ u ċ-ċentri ta’ matul il-jum u matul il-lejl għall-anzjani, jinfetħu għal aktar sigħat, inkluż fil-btajjel pubbliċi. Appoġġ soċjali aktar wiesa’ lill-istudenti…iżda mhux biss L-istrateġija tinnota li hemm bżonn jitnaqqas l-assenteiżmu fl-iskejjel u għalhekk tipproponi li ssir evalwazzjoni kwalitattiva tal-fatturi li qed iwasslu biex student jaqbżu l-iskola u anke tipproponi l-miżuri li hemm bżonn. Tisħaq dwar il-bżonn li l-istudenti li jieqfu mill-iskola kmieni, ikunu milħuqa aktar u jingħataw taħriġ vokazzjonali skont l-opportunitajiet tax-xogħol fiż-żona. “Il-ħolqien ta’ pożizzjonijiet ta’ apprentistat ma’ entitajiet governattivi u kumpaniji privati għal żgħażagħ fi ħdan il-Kottonera u l-viċinanzi immedjati se jgħin fl-implimentazzjoni ta’ dawn il-miżuri,” ikompli jgħid id-dokument. Jgħid ukoll li jeħtieġ aktar korsijiet ta’ ħiliet tal-ħajja fir-rigward tat-tmexxija tad-dar, tqassim ta’ flus, imġiba u ħiliet bażiċi oħra u anke twaqqif ta’ ċentri tal-kura tat-tfal biex jgħinuhom fl-edukazzjoni tagħhom. Imma x’inhu l-għan ta’ dawn il-miżuri? L-għan huwa li aktar studenti mill-Kottonera jersqu għall-edukazzjoni terzjarja. L-istrateġija tinsisti li anke l-istituzzjonijiet bħall-MCAST, l-ITS u l-Università joħorġu b’inizjattivi li jħajru aktar u jgħarrfu lill-istudenti mill-Kottonera b’korsijiet li jistgħu jieħdu. Apparti l-istudenti, l-istrateġija tindirizza wkoll appoġġ soċjali għan-nies ta’ kull età. Fost oħrajn tisħaq dwar il-bżonn ta’ aktar: Użu aħjar ta’ spazji vojta f’bini pubbliku L-istrateġija titkellem ukoll dwar il-bżonn li jkunu użati spazji vojta f’bini pubbliku, fosthom spazji fl-iskejjel li mhux qed jintużaw. Dawn jistgħu jintużaw biex jinħoloq aktar spazju għall-kura tat-tfal u anke faċilitajiet għall-anzjani. Fost oħrajn, tirrakkomanda li spazju vojt fl-iskejjel primarji jista’ jintuża biex jipprovdi ċentri għall-anzjani, inkluż matul il-lejl. Proprjet à bi prezzijiet raġonevoli u aktar inċentivi għax-xerrejja Il-Gvern qiegħed jipproponi li l-iżvilupp ewlieni fil-Kottonera għandu jwassal għall-provvista ta’ akkomodazzjoni għall-but ta’ kulħadd madwar l-erba’ lokalitajiet. L-istrateġija tipproponi wkoll: L-istrateġija tesiġi wkoll titjib “urġenti” ta’ akkomodazzjonijiet inferjuri minħabba l-fatt li dan għandu effett negattiv dirett fuq il-komunità. Tisħaq li jista’ jkun hemm opportunitajiet għar-residenti biex jitgħallmu ħiliet biex ikunu involuti fil-manutenzjoni u t-titjib tad-djar tagħhom. “It-tisħiħ tal-ambjent f’żoni ta’ akkomodazzjoni soċjali hija mħeġġa bħala mezz biex titrawwem il-parteċipazzjoni fil-komunità.” Il-Kottonera sottoreġjun; apprezzament aħjar ta’ siti ta’ patrimonju Il-Gvern irid li l-Kunsilli Lokali tal-erba’ lokalitajiet jingħataw is-setgħa li jkollhom irwol aktar proattiv fir-riġenerazzjoni tal-lokalità. Għalhekk l-istrateġija tipproponi li l-Kottonera titqies bħala sottoreġjun. Użu mill-ġdid tal-Forti Ricasoli… L-istrateġija tisħaq li siti bħalma huma l-Forti Ricasoli fil-Kalkara u siti oħra li ma għadhomx jintużaw fiż-żona tal-Waterfront, jistgħu jintużaw biex fihom jingħataw servizzi soċjoekonomiċi. Tispjega kif restawr ta’ patrimonju bħall-Forti Ricasoli se joħloq opportunitajiet ġodda ta’ xogħol. Għalhekk l-istrateġija tipproponi wkoll li ‘użu inkompatibbli’ bħalma hija l-faċilità tat-tindif tat-tankijiet tal-vapuri, li ‘potenzjalment tista’ ddgħajjef ir-riabilitazzjoni tal-Forti” għandhom “jittaffew jew ikunu rilokati.” Proġetti oħra jinkludu: Id-dokument jisħaq ħafna dwar l-importanza li l-manutenzjoni wara t-tlestija tar-restawr għandha wkoll tkun parti essenzjali minn kwalunkwe ftehim, bl-għan li jkun assigurat l-użu tagħhom fit-tul. Iżda dan ma jfisser xejn jekk ma jkunx hemm inizjattivi biex il-komunità tkun involuta b’mod proattiv fil-parteċipazzjoni fir-restawr, l-użu mill-ġdid tas-siti u t-tgawdija tagħhom. L-istrateġija titkellem dwar il-bżonn li l-użu u l-attivitajiet ġodda fi ħdan iċ-ċentri storiċi jaġixxu bħala spunt għar-riġenerazzjoni. Għal dan il-għan, il-Kunsilli Lokali qed jipproponu dawn il-proġetti: Spazji pubbliċi miftuħa L-ispazji miftuħa jibqgħu essenzjali fil-ħajja ta’ kull komunità. L-istrateġija tindirizza wkoll il-bżonn li jinħolqu aktar spazji miftuħa u fil-Kottonera. Apparti r-restawr u l-ftuħ tal-Cottonera Lines u s-Santa Margerita Lines, l-istrateġija titkellem dwar il-bżonn ta’ riabilitazzjoni taż-żoni bħat-Tarzna fil-Kalkara u anke siti ta’ ‘dumping’ ġewwa u barra l-Cottonera Lines, fost oħrajn. Il-Kunsilli Lokali qed jirrakkomandaw: Titjib fl-infastruttura, inkluż tat-trasport u l-parkeġġ L-istrateġija taħseb ukoll għall-infastruttura tat-trasport aħjar bil-għan li: Ġew identifikat ukoll siti li jistgħu jkunu studjati biex ikun evalwat il-potenzjal tagħhom bħala parkeġġi għall-karozzi. Dawn jinkludu Triq il-Kunċizzjoni u l-inħawi ta’ Santa Margerita f’Bormla u anke fil-Fortini. Titjib fit-toroq… Aċċess pubbliku kontinwu mal-kosta kollha… Id-dokument jitkellem dwar il-bżonn ta’ ġestjoni operattiva tal-ħwienet tal-ikel u l-attivitajiet tagħhom fuq il-Waterfront, iż-żamma ta’ żoni għar-rikreazzjoni informali u anke attivitajiet ta’ tbaħħir. Jirrakomanda wkoll il-bini mill-ġdid ta’ Triq Sally Port, it-Toqba fil-Birgu saż-żona tax-Xewkija fil-Kalkara, inkluż ir-rikostruzzjoni tal-Klabb tar-Regatta u l-ħolqien ta’ ‘Sensory Garden.’ Jisħaq ukoll dwar il-bżonn ta’ Aktar kummerċ: Mill-ispazji fuq is-swar sa Smart City Opportunitajiet ta’ negozju jħallu effett dirett fuq il-komunità kollha tal-Kottonera. Għal dan il-għan, l-istrateġija toħroġ b’għadd ta’ proposti. Issemmi siti ewlenin matul il-kosta, li kienu ddentifikati mill-‘Cottonera Waterfront Development Brief’ u li għadhom mhux żviluppati. Ħafna minn dawn huma siti kbar u ta’ valur storiku u li għandhom bżonn manutenzjoni immedjata, Għalhekk qed tisħaq dwar il-bżonn li tittieħed azzjoni dwar l-ostakli li qed iżommuhom milli jkunu riabilitati. Tisħaq ukoll dwar il-bżonn ta’ eżerċizzju li jirriklama l-Kottonera bħala destinazzjoni b’wirt kulturali mżewwaq, bi tradizzjonijiet lokali, festi u avvenimenti oħra. Promozzjoni ta’ snajja’ u arti lokali… Spazji fis-swar tal-Kottonera Lines u postijiet storiċi oħra jistgħu jintużaw biex jinħolqu opportunitajiet ta’ impjiegi fil-Kottonera, li fost oħrajn ikunu jinkludu attivitajiet bħal snajja’ tradizzjonali marbuta direttament mal-Kottonera u li jistgħu jkunu ppratikkati min-nies tal-lokal. Smart City tista’ tilgħab irwol ċentrali… Id-dokument isemmi wkoll siti bil-potenzjal li jattiraw investiment fuq skala kbira u fost dawn isemmi lil Smart City, li jidentifikaha bħala “ċentru ta’ kummerċ fi ħdan il-Kottonera li għandha l-potenzjal li tassumi rwol ċentrali ekonomiku,” u anke bħala “opportunità fil-Kottonera.” Jisħaq li uffiċini ta’ livell għoli fiż-żona u investimenti oħra, jistgħu jwasslu biex; Kif se tkun implimentata l-istrateġija? X’se jsir l-ewwel? Id-dokument qiegħed jirrakomanda li titwaqqaf ‘Fondazzjoni Kottonera,’ bl-għan prinċipali tagħha jkun li tippjana, torganizza u tmexxi l-fażijiet kollha tal-istrateġija. Fondazzjoni Kottonera għandha tissorvelja l-implimentazzjoni f’qasir żmien ta’ dawn il-proġetti: Fatti interessanti li fuqhom kienet imfassla l-istrateġija Xi jridu r-residenti? Minn stħarriġ li sar fost 557 resident tal-Kottonera, irriżulta li r-residenti jridu aktar: ċentri ta’ billejl, ċentru ta’ kura ta’ kuljum, ċentri tas-saħħa u djar tal-anzjani. Il-biċċa l-kbira ta’ dawk li wieġbu saħqu li jkollhom imorru f’lokalitajiet oħra għal dawn is-servizzi Ir-residenti kienu l-aktar kritiċi dwar il-faċilitajiet ta’ parkeġġ u jixtiequ li jkollhom aktar spazji miftuħa, faċilitajiet sportivi u ‘playing fields.’